b"\n_START_ARTICLE_\nAlbuixec\n_START_SECTION_\nGeografia\n_START_PARAGRAPH_\nSituat en la comarca de l'Horta Nord, es troba a 11 km de la capital: Val\xc3\xa8ncia. \xc3\x89s un municipi de la zona costanera de l'Horta de Val\xc3\xa8ncia. La costa dista 1,5 km del nucli urb\xc3\xa0. Aquesta costa est\xc3\xa0 formada per pedres. Entre el nucli urb\xc3\xa0 i la mar se situa l'horta, el pol\xc3\xadgon industrial del Mediterrani i l'autovia V-21.\n_START_SECTION_\nL\xc3\xadmits\n_START_PARAGRAPH_\nLimita amb Massalfassar, Museros, Albalat dels Sorells i tamb\xc3\xa9 limita amb les ped\xc3\xa0nies de Mauella i Tauladella, ambdues pertanyents al terme municipal de Val\xc3\xa8ncia.\n_START_SECTION_\nAcc\xc3\xa9s\n_START_PARAGRAPH_\nS'accedeix per la carretera comarcal CV-316 que connecta amb la tamb\xc3\xa9 comarcal CV-3004 que comunica amb Massamagrell i Albalt dels Sorells. L'eixida 9 de l'autovia V-21 resta a escassos quil\xc3\xb2metres del municipi._NEWLINE_Albuixec compta amb una estaci\xc3\xb3 de ferrocarril on s'aturen tots els combois de la l\xc3\xadnia C-6 de la xarxa de Rodalies Renfe de Val\xc3\xa8ncia direcci\xc3\xb3 Sagunt i direcci\xc3\xb3 Val\xc3\xa8ncia-Nord.\n_START_SECTION_\nHist\xc3\xb2ria\n_START_PARAGRAPH_\nAlbuixech va ser una alqueria musulmana que es va anomenar posteriorment Abu Xech, que era l'alqueria del Bosc, ja que tot el terreny que envolta el seu terme municipal era un gran bosc de matolls amb vinyes i oliveres._NEWLINE_En aquells temps musulmans van ser la Tribu dels Ameiries els qui van dominar tot el territori valenci\xc3\xa0 i van establir els regnes Taifes de Val\xc3\xa8ncia, del que depenia aquesta poblaci\xc3\xb3._NEWLINE_Zayd Abu Zayd era amo absolut d'Albuixec i de la majoria dels castells de Castell\xc3\xb3, entre ells els d'Eslida, Castro d'Alfondeguilla, Vilamalur i Aren\xc3\xb3s. Ibn Hud de M\xc3\xbarcia, que pertanyia als Abbassies, va voler apoderar-se d'algunes propietats pertanyents a Abu Zayd, entre elles la d'Albuixec, per\xc3\xb2 se li va obligar a signar un tractat de pau i desistir d'aquestes pretensions. Aix\xc3\xb2 va facilitar la presa de possessi\xc3\xb3 pac\xc3\xadfica per part del rei Jaume I que don\xc3\xa0 el lloc al bisbe de Val\xc3\xa8ncia, Berenguer de Castellbisbal._NEWLINE_Teresa Gil de Vidaure va ser la senyora de la poblaci\xc3\xb3 fins que rei Pere el Gran la va revertir a la Corona, deixant un petit feu a favor del Bisbat de Val\xc3\xa8ncia. Alfons el Magn\xc3\xa0nim va nomenar administrador d'Albuixec al seu Recaptador de confian\xc3\xa7a Luciano Mart\xc3\xadnez Yunta._NEWLINE_El 15 de setembre de 1479 va passar a les mans de Joan Ramon Folc IV de Cardona i Joana d'Arag\xc3\xb3._NEWLINE_Albuixech va quedar sotmesa als Furs d'Arag\xc3\xb3 amb data 5 de desembre del 1556 i va aconseguir ser municipi independent amb car\xc3\xa0cter general. Posteriorment el Ducat de Gandia va reclamar davant Felip II que la poblaci\xc3\xb3 fos altra vegada administrada sota la seva propietat; per\xc3\xb2 el rei va recusar aquesta proposta i va romandre depenent de la Corona._NEWLINE_Amb la Guerra de la Independ\xc3\xa8ncia, entre els anys 1808 i 1814, la poblaci\xc3\xb3 va sofrir les seves desastroses conseq\xc3\xbc\xc3\xa8ncies._NEWLINE_Es va veure tamb\xc3\xa9 embolicada en Guerres Carlistes. En 1837, el general Cabrera va rec\xc3\xb3rrer aquesta zona de l'horta valenciana._NEWLINE_Tamb\xc3\xa9 amb l'\xc3\xbaltima contesa espanyola de la Guerra Civil del 1936-1939 la poblaci\xc3\xb3 d'Albuixech es va veure afectada per aquest conflicte armat. Es van crear grups de mil\xc3\xadcies dels sindicats d'esquerres que hi havien al poble per tal de lluitar al costat del b\xc3\xa0ndol republic\xc3\xa0 en la Batalla de l'Ebre_NEWLINE_Despr\xc3\xa9s seguira la mateixa evoluci\xc3\xb3 que la resta de localitats costaneres, deixant els cultius d'horta i donant pas a la ind\xc3\xbastria al pol\xc3\xadgon del Mediterrani amb empreses tan importants com Vossloh (trens), Nudespa (elaboraci\xc3\xb3 del pa), Makro (hipermecat), Porcelanosa (cer\xc3\xa0mica),...\n_START_SECTION_\nEconomia\n_START_PARAGRAPH_\nBasada tradicionalment en l'agricultura, els cultius d'horta s'assoleixen en rotacions intensives molt variades que produ\xc3\xafxen tres collites anuals. El reg es realitza per les aig\xc3\xbces de la S\xc3\xa9quia Reial de Montcada i les S\xc3\xa9quies del Rollet i Fila. Es produ\xc3\xafxen excel\xc2\xb7lents melons, cre\xc3\xaflles, tom\xc3\xa0quets, cebes, tabac, etc.. El cultiu m\xc3\xa9s extensiu \xc3\xa9s el del taronger._NEWLINE_Actualment estan radicades nombroses ind\xc3\xbastries al Pol\xc3\xadgon Industrial del Mediterrani."